ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ - Σχετικά με τη συμμετοχή της Επιτροπής στον Παγκόσμιο Οργανισμό κατά της Φαρμακοδιέγερσης και τη χρηματοδότησή του

1. εισαγωγη

Στα συμπεράσματα του Ευρωπαϊκού Συμβουλίου της Βιέννης στις 11 και 12 Δεκεμβρίου 1998 το Ευρωπαϊκό Συμβούλιο τόνισε την «ανησυχία του για την έκταση και τη σοβαρότητα της χρήσης αναβολικών ουσιών στον αθλητισμό, πράγμα που υπονομεύει το αθλητικό ήθος και εγκυμονεί κινδύνους για τη δημόσια υγεία». Αυτή ήταν η αντίδραση του Ευρωπαϊκού Συμβουλίου στα σκάνδαλα φαρμακοδιέγερσης τα οποία είχαν αναστατώσει την κοινή γνώμη το 1998, ιδίως στην περίπτωση του ποδηλατικού γύρου της Γαλλίας (Tour de France).

Το Ευρωπαϊκό Συμβούλιο έδωσε έμφαση στην ανάγκη κινητοποίησης στο επίπεδο της Ευρωπαϊκής Ένωσης και κάλεσε τα κράτη μέλη να εξετάσουν από κοινού με την Επιτροπή και τους διεθνείς αθλητικούς οργανισμούς «τις δυνατότητες λήψεως μέτρων για την ενεργότερη αντιμετώπιση αυτού του κινδύνου».

Μια πρώτη αντίδραση στην πρόσκληση αυτή ήταν η ενεργός συμμετοχή των κρατών μελών και της Ευρωπαϊκής Επιτροπής στην παγκόσμια διάσκεψη για την καταπολέμηση της φαρμακοδιέγερσης στον αθλητισμό που διοργανώθηκε από την Διεθνή Ολυμπιακή Επιτροπή (ΔΟΕ) το Φεβρουάριο του 1999 στη Λωζάννη. Το πιο απτό αποτέλεσμα αυτής της διάσκεψης ήταν η δημιουργία του Παγκόσμιου Οργανισμού κατά της Φαρμακοδιέγερσης (ΠΟΦΔ). Τα κράτη μέλη και η Ευρωπαϊκή Επιτροπή συμμετείχαν επίσης πολύ ενεργά στη δημιουργία του Οργανισμού αυτού.

Στη Λωζάννη αποφασίστηκε ότι, για να εξασφαλιστεί η ανεξαρτησία και η διαφάνεια αυτού του νέου Οργανισμού, θα εφαρμοστεί η αρχή της σύμπραξης του ολυμπιακού κινήματος και των δημόσιων αρχών όσον αφορά, ιδίως, τη διοίκηση και τη χρηματοδότηση του ΠΟΦΔ. Τα κράτη μέλη και η Επιτροπή διαπραγματεύτηκαν μια μεταβατική περίοδο διάρκειας δύο ετών που επρόκειτο να λήξει την 1η Ιανουαρίου 2002, κατά τη διάρκεια της οποίας οι δημόσιες αρχές δεν είχαν καμία υποχρέωση να συμμετάσχουν στη χρηματοδότηση του Οργανισμού. Κατά την περίοδο αυτή, ο Οργανισμός χρηματοδοτήθηκε αποκλειστικά από τη ΔΟΕ. Τα κράτη μέλη και η Ευρωπαϊκή Επιτροπή ζήτησαν και πέτυχαν ο ετήσιος προϋπολογισμός του νέου οργανισμού να εγκρίνεται με την ομοφωνία των μελών του ιδρυτικού συμβουλίου. Με βάση αυτούς τους δύο όρους, η ΔΟΕ κατέθεσε τον εσωτερικό κανονισμό του Παγκόσμιου Οργανισμού κατά της Φαρμακοδιέγερσης στις 10 Νοεμβρίου 1999.

Εκτιμώντας ότι έπρεπε να γίνουν οι αναγκαίες ρυθμίσεις όσον αφορά το ρόλο των κρατών μελών της Ευρωπαϊκής Κοινότητας στον ΠΟΦΔ, το Συμβούλιο ενέκρινε στις 4 Δεκεμβρίου του 2000 τα συμπεράσματα [1] σχετικά με την καταπολέμηση της φαρμακοδιέγερσης. Στα συμπεράσματα αυτά το Συμβούλιο κυρίως:

[1] ΕΕ C 356 της 12.12.2000 σ. 1

- συμφώνησε ότι η συμμετοχή της Ευρωπαϊκής Κοινότητας και των κρατών μελών της στο ιδρυτικό συμβούλιο του Παγκόσμιου Οργανισμού κατά της Φαρμακοδιέγερσης θα εξασφαλίζεται από τον εκάστοτε πρόεδρο του Συμβουλίου και από ένα μέλος της Επιτροπής και

- σημείωσε ότι κάθε κοινοτική δαπάνη για τις δραστηριότητες του ΠΟΦΔ θα αποφασίζεται με βάση τη διοργανική συμφωνία περί δημοσιονομικής πειθαρχίας [2]. κάθε σημαντική κοινοτική δαπάνη προϋποθέτει την έγκριση, κατόπιν πρότασης της Επιτροπής, ενός μέτρου βασιζομένου στην κατάλληλη νομική βάση.

[2] ΕΕ 172 της 18.06.1999 σ. 1

Σκοπός της παρούσας ανακοίνωσης είναι να ενημερώσει το Συμβούλιο για τον τρόπο με τον οποίο η Ευρωπαϊκή Επιτροπή εφάρμοσε τα συμπεράσματά του, ιδίως σχετικά με την εκπροσώπηση και τη χρηματοδότηση, καθώς και να εξετάσει τις μελλοντικές προοπτικές όσον αφορά τις σχέσεις μεταξύ της Κοινότητας και του Οργανισμού.

2. δραση τησ επιτροπησ

Μετά την έγκριση των συμπερασμάτων αυτών, η Επιτροπή ξεκίνησε δύο συμπληρωματικές ενέργειες:

- αφενός, προέβη στον ορισμό της κυρίας Viviane REDING ως του μέλους της Επιτροπής που εκπροσωπεί την Επιτροπή στο ιδρυτικό συμβούλιο του ΠΟΦΔ.

- αφετέρου, ξεκίνησε τις προπαρασκευαστικές εργασίες για την υποβολή πρότασης απόφασης του Κοινοβουλίου και του Συμβουλίου για τη χρηματοδότηση του προϋπολογισμού λειτουργίας του Oργανισμού.

3. προϋποθεσεισ χρηματοδοτησησ

Όπως επισημάνθηκε στην παράγραφο 1, ο αρχικός εσωτερικός κανονισμός του ΠΟΦΔ προέβλεπε την ομοφωνία του ιδρυτικού συμβουλίου για την έγκριση του προϋπολογισμού. Όμως, με την απόφαση που εγκρίθηκε κατά την πρώτη συνεδρίαση του ιδρυτικού συμβουλίου του Οργανισμού, στις 13 Ιανουαρίου 2000, ο εσωτερικός κανονισμός του ΠΟΦΔ τροποποιήθηκε έτσι ώστε να αντικατασταθεί ο κανόνας της ομόφωνης έγκρισης του προϋπολογισμού με τον κανόνα της έγκρισης με την πλειοψηφία των δύο τρίτων. Η Ευρωπαϊκή Επιτροπή, εκπροσωπώντας την Ευρωπαϊκή Κοινότητα, δεν είχε τη δυνατότητα να αντιταχθεί στην αλλαγή αυτή του κανονισμού, καθώς είχε απλώς καθεστώς παρατηρητή στο πλαίσιο του ΠΟΦΔ.

Δεδομένης της αλλαγής αυτής, η Ευρωπαϊκή Επιτροπή ενημέρωσε τον Οργανισμό ότι για να διασφαλιστούν οι προϋποθέσεις της αρμόδιας για τον προϋπολογισμό αρχής έπρεπε να τηρηθούν δύο ουσιώδεις όροι ώστε να μπορεί να υποβληθεί πρόταση κοινοτικής χρηματοδότησης του ΠΟΦΔ. Αυτοί ήταν συγκεκριμένα:

- η εκπόνηση επακριβών δημοσιονομικών προβλέψεων για τα επόμενα πέντε έτη,

- και η τροποποίηση του εσωτερικού κανονισμού του Οργανισμού με σκοπό να αποφευχθεί να μπορούν να επιβάλλονται στην Κοινότητα δεσμευτικές δημοσιονομικές αποφάσεις παρά τη θέλησή της.

4. διαπραγματευση με τον ποφδ

Η Επιτροπή υπενθύμισε επανειλημμένως στους αρμόδιους του ΠΟΦΔ αυτούς τους δύο όρους που απαιτούνται για την τήρηση των προϋποθέσεων της αρμόδιας για τον προϋπολογισμό αρχής. Με την ανάληψη των καθηκόντων της στο ιδρυτικό συμβούλιο του Οργανισμού την 21η Αυγούστου του 2001, η κυρία Reding ενημέρωσε τον πρόεδρο του Οργανισμού, κ. Pound, για την ανάγκη να ληφθούν υπόψη οι απαιτήσεις αυτές, η τήρηση των οποίων αποτελεί προϋπόθεση για να επιτραπεί στην Επιτροπή να υποβάλει πρόταση κοινοτικής χρηματοδότησης του ΠΟΦΔ.

Το θέμα αυτό συζητήθηκε στη συνεδρίαση του ιδρυτικού συμβουλίου του Οργανισμού, που πραγματοποιήθηκε στη Λωζάννη στις 3 Δεκεμβρίου 2001. Αποδείχθηκε, όπως άλλωστε παρατήρησε και ο πρόεδρος του Οργανισμού [3], ότι οι δημοσιονομικοί κανόνες της Κοινότητας και αυτοί του Oργανισμού είναι ασυμβίβαστοι.

[3] Ο πρόεδρος του Οργανισμού, κ. POUND, απέστειλε στις 11 Δεκεμβρίου 2001 επιστολή στην κυρία REDING στην οποία αναφέρει ότι «φαίνεται ότι, παρά τις καλύτερες των προθέσεων, το κοινοτικό μοντέλο απλώς δεν ταιριάζει στον ΠΟΦΔ»

Πράγματι:

- Ο Οργανισμός δεν επιθυμούσε να τροποποιηθεί ο εσωτερικός κανονισμός του ώστε οι δημοσιονομικές αποφάσεις να λαμβάνονται με ομοφωνία (γεγονός που σημαίνει ότι στην Κοινότητα θα μπορούσαν να επιβληθούν δημοσιονομικές δεσμεύσεις παρά τη θέλησή της και χωρίς την προηγούμενη συμφωνία της αρμόδιας για τον προϋπολογισμό αρχής),

- Ο πρόεδρος του Οργανισμού δεν μπορούσε να υπερβεί μια προφορική υπόσχεση σχετικά με τα ανώτατα όρια του προϋπολογισμού που δεν πρέπει να ξεπεραστούν για τα επόμενα πέντε έτη. Ωστόσο, το ιδρυτικό συμβούλιο μπορεί να τα τροποποιεί ετησίως κατόπιν ψηφοφορίας με την πλειοψηφία των δύο τρίτων.

5. συμπερασμα

Υπό τις συνθήκες αυτές ήταν αδύνατο για την εκπρόσωπο της Επιτροπής να διασφαλίσει τις δημοσιονομικές προϋποθέσεις της Κοινότητας στο πλαίσιο του ΠΟΦΔ. Η κατάσταση αυτή υποχρέωσε την κυρία REDING να απέχει της ψηφοφορίας για τον προϋπολογισμό του Οργανισμού για το 2002 και να ανακοινώσει ότι της ήταν αδύνατο να υποβάλει πρόταση απόφασης για τη χρηματοδότηση του Οργανισμού, ενώ ενημέρωσε σχετικά την Επιτροπή στις 5 Δεκεμβρίου του 2001 [4].

[4] (PV (2001)1547) της 5ης Δεκεμβρίου 2001, (SEC (2001) 1976)

Όσον αφορά την εκπροσώπηση, πρέπει να τονιστεί ότι σύμφωνα με το άρθρο 6 του εσωτερικού κανονισμού του Οργανισμού, η συμμετοχή στο ιδρυτικό συμβούλιο του ΠΟΦΔ συνεπάγεται την καταβολή εισφοράς στον προϋπολογισμό. Κατά συνέπεια, η Επιτροπή, εκπροσωπώντας την Ευρωπαϊκή Κοινότητα και έχοντας διαπιστώσει το αδύνατο της χρηματοδότησης αυτής, αποφάσισε στη συνεδρίασή της της ---- να:

- ακυρώσει τον ορισμό της κυρίας REDING ως μέλους της Επιτροπής που εκπροσωπεί την Κοινότητα στο ιδρυτικό συμβούλιο του Οργανισμού και

- να ενημερώσει το Συμβούλιο της Ευρωπαϊκής Ένωσης για τις ενέργειες που έγιναν καθώς και για τις αποφάσεις που ελήφθησαν.